酬裴十六功曹巡府西驛塗中見寄
作者：韓愈
朝代：唐

paragraphs: 相公罷論道，聿至活東人。
御史坐言事，作吏府中塵。
遂令河南治，今古無儔倫。
四海日富庶，道途隘蹄輪。
府西三百里，候館同魚鱗。
相公謂御史，勞子去自巡。
是時山水秋，光景何鮮新。
哀鴻鳴清耳，宿霧褰高旻。
遺我行旅詩，軒軒有風神。
譬如黃金盤，照耀荆璞真。
我來亦已幸，事賢友其仁。
持竿洛水側，孤坐屢窮辰。
多才自勞苦，無用祗因循。
辭免期匪遠，行行及山春。